[Urbanus Episcopus servus servorum Dei universæ Congregationi monasterii Sancti Dionysii, quod situm est inter flumen Yoginiæ Castrumque Nogenti, salutem et Apostolicam Benedictionem. Sicut irrationabilia poscentibus negari debet assensus, sic iusta petentium votis benigna debemus assensione concurrere. Icciro dilecti filii nostri Gaufredi comitis de Mauritania et eius Coniugis Beatricis devotioni duximus annuendum. Is siquidem Comes Beati Dionysii Martyris monasterium in Carnotensi Parochia inter Yoginiæ fluvium et Castrum Nogenti ab avo suo fundatum, et à Patre suo Rotroco ex parte ædificatum, sua tandem instantia consummavit, consummatum, et rebus suis donatum annuentibus venerabilibus viris Richerio Senonensi Archiepiscopo, et Gaufredo Carnotensi Episcopo, collaudantibus et subscribentibus tam uxore ejus supra nonominata Beatrice, quam filio Rotroco, sanctis Apostolis Petro et Paulo, et Cluniacensi Cœnobio, sub Reverendissimi Confratris nostri Hugonis Abbatis præsentia obtulit quam oblationem nostra postulaverunt auctoritate firmari. Nos igitur tam præfatum Beati Dionysii Monasterium, quàm omnia ad id pertinentia, sub jure et dispositione Cluniacensium fratrum perpetuò permanere sancimus: præcipientes et sub districtione anathematis interdicentes, ne quis umquam eumdem locum à Cluniacensis Cœnobii unitate subtrahat. Auctoritate etiam Apostolica statuimus, ut quæcumque dona, quascumque possessiones præfati Comites, vel alii quilibet fideles de suo jure eidem Monasterio contulerunt, sub Apostolicæ Sedis tutela integra semper et illibata permaneant. Vicus scilicet supra memoratæ adjacens Ecclesiæ, cum decem prati agripennis, et tota in circuitu Ecclesiæ terra usque ad Rodnam fluvium, et super ipsum duo molendina. Terra Burchardi cum Broilo. Terra de Belseria et de Asconis villa. Ecclesia sancti Hilarii cum decimis et appendiciis suis omnibus. Ecclesiæ sancti Leobini de Flaciaco, sancti Leobini de Bracle, sancti Hilarii de Becanis villa, sancti Albini de Coldreciolo, sanctæ Mariæ de Margone, sancti Petri de Bruyeria, sancti Martini de Berduis. Ecclesiæ sancti Joannis de Mauritania, sancti Macuti et sancti Germani. Ecclesia sancti Albini de campo rotundo, cum tota Nigellæ terra et appendiciis suis omnibus. Super Heram fluviolum, in loco qui dicitur Vivariis, terra omnis culta et inculta, exquisita et inquirenda cum pratis, sylvis, et servorum rebus ibidem et in Comitatu Mauritaniæ commorantium. In Cenomanensi Episcopatu, Ecclesia sancti Petri de Cetone. Saltus consuetudinarii tam ad usus Ecclesiæ, quàm ad usus Monachorum et hominum suorum præter saltum Perticuli. In omnibus saltibus pascua porcorum Monasterii gratis. In loco qui dicitur Oratorius, terra unius aratri. In Morisim villa unius aratri terra. In fracta valle decem agripenni vineæ, molendinum de Ruitaria, terra de Bremum Curte, terra Bonnaci cum mediatoriis earum. Piscaria in Yoginiæ fluvio, à vado Bellivillaris usque ad aquam, quæ dicitur Edera: medietas Bebanis villæ et sylva, quæ dicitur Ostenganis. Decima Telonei Mauritaniæ castri, Telonei quoque Nogenticastri decima. Decima etiam Pasnadii sylvæ, quæ nominatur Resno. Item Ecclesia sancti Stephani et sancti Joannis in Nogenti castro [Sanctus Hilarius. Sanctus Joannes. Sanctus Stephanus. Sancta Maria in castro Nojomi. Sanctus Martinus de Magone. Sanctus Albinus de campo rotundo. Sanctus Albinus de Codricello. Sancta Maria Magdalene de Ferraria. Sanctus Hilarius de Bellenvilla. Sanctus Joannes de Petra fixa. Sanctus Petrus de Aponviller. Sanctus Anastasius de Ronviller. Sanctus Salvator de campo rotundo. Sanctus Petrus de Boscnilete. Sanctus Martinus de Vnverre. Sanctus Leobinus de Flacci. Ecclesia Oratorii cum appendiciis et decimis omnibus. Hæc habentur in Episcopatu Carnotensi. In Cenomanensi Episcopatu, Ecclesia sancti Petri de Cetone. Ecclesia sancti Vlfacii. Sanctus Petrus de Mauvis. Sanctus Prejectus de Vileris. Sanctus Hilarius, qui est juxta sanctam Ceronnam. Sancta Maria de Bure. Sanctus Martinus de Loiseel. Sanctus Germanus de Loisilz. Sancta Maria. Sanctus Joannes. Sanctus Macutus de Mauritania. Sanctus Audoënus de Tesval. Sanctus Gervasius de Feris. Sanctus Audoënus de Verreriis. Sanctus Martinus de Beloto. Sanctus Martinus de Berziis. Sanctus Martinus de Jamagiis. Sanctus Petrus de Brueria.] Præterea quæcumque vestrum Cœnobium hodie justè possidet, sive in futurum justè canonicéque poterit adipisci, firma vobis vestrisque successoribus et illibata permaneant. Decernimus ergo ut nulli omninò hominum liceat idem Cœnobium temerè perturbare, aut ejus possessiones auferre, vel ablatas retinere, minuere, vel temerariis vexationibus fatigare: sed omnia integra conserventur eorum, pro quorum sustentatione ac gubernatione concessa sunt, usibus omnimodis profutura, salva Carnotensis Episcopi reverentia. Si qua sanè in futurum Ecclesiastica sæcularisve persona hujus decreti paginam sciens contra eam temerè venire tentaverit; potestatis honorisque sui dignitate careat, reamque se divino judicio existere de perpetrata iniquitate cognoscat, et à sacratissimo Corpore ac Sanguine Dei et Domini Redemptoris nostri Jesu Christi aliena fiat, atque in extremo examine districtæ ultioni subjaceat. Cunctis auiem eidem Cœnobio justa servantibus sit pax Domini nostri Jesu Christi, quatinùs et hîc fructum bonæ actionis percipiant, et apud districtum Judicem præmia æternæ pacis inveniant. Amen. Amen. Amen. Datum apud Clarum montem Arverniæ, per manum Joannis sanctæ Romanæ Ecclesiæ Diaconi Cardinalis, indictione tertia, tertio Kalendas Decembris, anno Dominicæ Incarnationis, M.XC.VI. Pontificatus verò Domni Vrbani, secundi Papæ, anno octavo.]